ฟิลลิปชี้หุ้นสวิงอย่ารีบซื้อLTFโอกาสลงทุนจีน
บล.ฟิลลิป มองหุ้นช่วงสั้นยังผันผวน อย่ารีบซื้อ LTF โอกาสสะสมหุ้นจีน เศรษฐกิจปึ้ก
10 ส.ค. 2554

บล.ฟิลลิป มองหุ้นช่วงสั้นยังผันผวน อย่ารีบซื้อ LTF โอกาสสะสมหุ้นจีน เศรษฐกิจปึ้ก 
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า ตลาดหุ้นในระยะสั้นยังผันผวนจากปัญหาหนี้กรีซ และความกังวลต่อเศรษฐกิจโลกที่ยังเปราะบาง แต่ยังเชื่อมั่นต่อการเติบโตของประเทศในกลุ่มตลาดเกิดใหม่ โดยเฉพาะจีน
ปัจจุบันบริษัทหลักทรัพย์จัดการกองทุน (บลจ.) หลายแห่งออกกองทุนใหม่ๆ ที่ลงทุนในตลาดหุ้นเกิดใหม่อย่างต่อเนื่อง ทำให้มีทางเลือกในการลงทุนมากขึ้น โดยเฉพาะกองทุนหุ้นจีน ซึ่งคาดว่าจะเห็นการเติบโตอย่างยั่งยืนในช่วงต่อจากนี้ไป จึงยังแนะนำกองทุนหุ้นจีน
“ระยะสั้นหุ้นจีนอาจยังต้องเผชิญกับความผันผวน เนื่องจากนโยบายการเงินที่เข้มงวด และมาตรการควบคุมเพื่อจัดการกับปัญหาเงินเฟ้อ แต่มองเป็นโอกาสดีในการสะสม” นายสานุพงศ์ กล่าว 
สำหรับนักลงทุนที่ต้องการลงทุนในกองทุนรวมหุ้นระยะยาว (LTF) สัปดาห์ที่ผ่านมาได้เห็นดัชนีรีบาวด์อย่างที่คาดไว้ แต่ยังไม่สามารถทำจุดสูงสุดใหม่ได้ ระยะสั้นจึงยังมองตลาดหุ้นไทยมีโอกาสปรับตัวเป็นขาลงได้ จึงแนะนำกองทุน LTF ที่มีความผันผวนต่ำ เช่น กองทุนเปิดวรรณเอเอ็มสมาร์ทหุ้นระยะยาว (1SMARTLTF) ของ บลจ.วรรณ และกองทุนเปิดเค สตราทีจิคดิเฟ็นซีฟ (KSDLTF) ของ บลจ.กสิกรไทย เป็นเป้าหมายในการสับเปลี่ยนกองทุน LTF และแนะนำให้รอดูตลาดก่อนที่จะเข้าลงทุนสำหรับกองทุน LTF ในปีนี้